b'\n_START_ARTICLE_\nZakintos\n_START_PARAGRAPH_\nZakintos (gr\xc5\xa1ko: \xce\x96\xce\xac\xce\xba\xcf\x85\xce\xbd\xce\xb8\xce\xbf\xcf\x82 /Z\xc3\xa1kynthos) je otok v Jonskem morju, ki pripada Gr\xc4\x8diji. Povr\xc5\xa1ina otoka je 402\xc2\xa0km\xc2\xb2 (dol\xc5\xbeina pribli\xc5\xbeno 40\xc2\xa0km), najvi\xc5\xa1ji vrh Vrachionas je visok 758 m. Glavno in hkrati najve\xc4\x8dje oto\xc5\xa1ko naselje je istoimensko mesto Zakintos z okoli 10.000 prebivalci. Na celotnem otoku pa \xc5\xbeivi okoli 41.000 prebivalcev. Glavne dejavnosti na otoku so turizem, kmetijstvo (predvsem pridelava olj\xc4\x8dnega olja) in doma\xc4\x8da obrt._NEWLINE_Otok je s celino (Peloponez) povezan z redno trajektno linijo Zakintos - Killini. 5\xc2\xa0km od glavnega mesta se nahaja\xc2\xa0\xc2\xbbMednarodno letali\xc5\xa1\xc4\x8de D. Solomos\xc2\xab, odprto leta 1972.\n_START_SECTION_\nPodnebje\n_START_PARAGRAPH_\nPovpre\xc4\x8dna temperatura zraka v juliju je 31 stopinj, morja pa 24 stopinj. V poletnih mesecih skorajda ni padavin, so pa zato izrazitej\xc5\xa1e v zimskih mesecih.\n_START_SECTION_\nZgodovina\n_START_PARAGRAPH_\nOtok je bil naseljen vsaj 1500 p.n. \xc5\xa1t. Na njem so gospodarili Rimljani, Bene\xc4\x8dani, Angle\xc5\xbei, Francozi, od leta 1864 formalno pripada Gr\xc4\x8diji. Starih stavb in arhitekturnih znamenitosti na otoku prakti\xc4\x8dno ni, saj je podro\xc4\x8dje Jonskega morja avgusta 1953 prizadel katatrofalen potres, ki je samo na Zakintosu poru\xc5\xa1il 80\xc2\xa0% vseh zgradb.'